1 Chiwilape', i Ta chicaj lic c'ax coj u na'o; 'alaj ile, man cu bij chi oj rac'al ire. Y katzij lic oj re ire. I winak chi to' je re u wach i jyub ta'aj, n-queta'am taj bi kuxic yoj, man n-queta'am ti Dios. 2 Ix wachalal chi quix waj, wo'or oj rac'al chic i Dios; maja cakilo wach mer coj 'anawic, xui-ri, keta'am chi are ca c'un i Jesucrísto, coj e'elok pacha ire, man cakil na wach ca tzun ire. 3 Ni'pa i qui cubam qui c'ux che ile, chiqui cowij 'uri u 'onquil ch'am che qui c'ux pacha u c'ux i Jesucrísto, lic ch'am. 4 Ni'pa i quiqui 'an qui mac, n-quiqui 'an ta 'uri pacha i cu bij i 'atbal tzij re i Dios; man i mac atzalal, xa are u kelic u 'atbal tzij. 5 Yix iweta'am chi i Jesucrísto xc'un chuwach i jyub ta'aj chi relsaxic i ka mac. Xak iweta'am chi ire n-tu mac. 6 Rumal-i ni'pa i que q'uiji pu'ab i Jesucrísto, quiqui mayij que macunic. Jun, we c'a ca macunic, 'alaj 'uri chi nu rikom ti Jesucrísto, xak n-reta'am tu wach. 7 Yix chi ix wac'al, mix t'ortajic, pachin ca tijin chu 'onquil i 'utz, suc'ul laj winak 'uri; que'elok pacha i Jesucrísto chi lic suc'ulic. 8 Xui-ri jun we to' ca macunic, xa re itzel 'uri, man itzel lic re-wi ajmac chu xebal li 'ij sak. Xui-ri, i u C'ojol i Dios xc'un chuwach i jyub ta'aj, xol u sacha u wach ni'pa u 'anom itzel. 9 Jun, we rac'al chic i Dios, u mayim i macunic, man 'o re i Dios che; n-ca macun taj, xak n-ca tiqui ta che, man alaxnak chic ru' i Dios. 10 Ca 'alijin 'uri, pachin je rac'al i Dios, xak pachin je rac'al itzel: ni'pa i n-quiqui 'an ti 'utz, ni'pa i n-cacaj ti cachalal, ique ne te re i Dios. 11 I tzij chi xi ta lok are xi ya iwib pu'ab i Jesucrísto, are iri: 'o u chac c'ax caka na kib chakawach. 12 Maka 'an ke yoj pacha xu 'an i a-Cain; ire xa re itzel y xu camsaj u cha'. ¿Wuchac xu camsaj? Tzel xrilo rumal i 'utz xu 'an i u cha', péro i a-Cain, n-'us ti xu 'ano. 13 Ix wachalal, mix oc 'il che we tzel quix quil i winak chi ne te re i Dios. 14 Keta'am chi xoj el che i be chi coj u c'am bi te che i camic, y xka jek i be re i c'aslemal. Keta'am chi ka rikom i be re i c'aslemal, man c'ax que ka na chic i kachalal. Are i n-c'ax ta quiqui na i cachalal, c'a je 'o 'uri pa be re i camic. 15 Pachin tzel cril i rachalal, aj camsanel 'uri. Iweta'am yix, jun aj camsanel nu rikom ti u c'aslemal chi n-tu q'uisic. (Xak jun ru' ile, pachin tzel cril i rachalal, nu rikom ti u c'aslemal 'uri.) 16 Keta'am wach usuc' i c'axnabal c'uxij, man i Jesucrísto xu 'alijinsaj chake are xu ya rib che i camic tobal ke yoj. Xak yoj, ca majawic caka ya kib che i camic, c'axnabal que i kachalal. 17 We 'o jun, n-ta rajwaxic che, y cril i rachalal uyej cu 'ano, we ire n-cu to ti rachalal, ¿xataba c'ax cu na 'uri i Dios? N-c'ax taj. 18 Ix wac'al, we katzij 'o c'axnabal ka c'ux, n-xui ta ru' ka chi' caka bij. 'O u chac ca 'iltajic chi 'o u c'axnabal ka c'ux sakil, rumal i 'utz caka 'ano. 19 Queje ile keta'am chi oj re i sak laj tzij, xak caka na'o chi oj 'utz chuwach i Dios. 20 We cu bij ka c'ux chi ka 'anom ka mac, xak i Dios reta'am chi ka 'anom ka mac, man ire ronojel 'is reta'am. 21 Ix wachalal chi quix waj, we caka na pa ka c'ux n-ta ka mac, 'o u cowil ka c'ux 'uri chuwach i Dios. 22 Queje ile wach i caka tz'onoj che, ire cu ya na chake, man caka coj u tzij u pixab, xak caka 'an pacha i chom cril ire. 23 I Dios u bim chake chi chaka cuba ka c'ux che i Jesucrísto chi u C'ojol, xak c'ax chaka na kib chakawach pacha xoj u tak ire chu 'onquil. 24 We caka 'an cas u tzij u pixab i Dios, coj q'uiji 'uri pu'ab ire, xak ire 'o pa ka c'ux yoj. Rumal i u Tewal chi 'o ku', keta'am chi i Dios 'o pa ka c'ux.